
PARLAMENTUL ROMÂNIEI
CAMERA DEPUTAŢILOR

	Comisia pentru agricultură, silvicultură, industrie alimentară şi servicii specifice

Bucureşti, 27.11.2018
Nr. 4c-5/709

	
	Comisia juridică, de disciplină și imunități


București, 27.11.2018 
Nr.4c-13/591



RAPORT  COMUN
asupra proiectului de Lege pentru modificarea Legii nr.108/2014 privind transportul rutier de produse agricole vegetale pe drumurile publice
(PLx 383/2018)

În conformitate cu prevederile art.95 din Regulamentul Camerei Deputaţilor, Comisia pentru agricultură, silvicultură, industrie alimentară şi servicii specifice și Comisia juridică, de disciplină  și imunități au fost sesizate în dezbatere pe fond, cu proiectul de Lege pentru modificarea Legii nr.108/2014 privind transportul rutier de produse agricole vegetale pe drumurile publice, transmis cu adresa nr. PLx 383 din 18 iunie 2018 și înregistrat sub nr. 4c-4/427/19.06.2018 la Comisia pentru agricultură, respectiv sub nr.4c-11/591/19.06.2018 la Comisia juridică, de disciplină și imunități.
Camera Deputaţilor este Cameră decizională, potrivit prevederilor art.75 din Constituţia României şi ale art.92 pct.1 din Regulamentul Camerei Deputaţilor.
Proiectul de lege a fost adoptat de Senat în şedinţa din 13 iunie 2018.
La întocmirea raportului comun, comisiile au avut în vedere:
·  avizul favorabil al  Consiliului Legislativ (nr.342/17.04.2018);
· avizul favorabil al Comisiei pentru transporturi și infrastructură.
Proiectul de lege are ca obiect de reglementare modificarea Legii nr.108/2014 privind transportul rutier de produse agricole vegetale pe drumurile publice, intervențiile legislative vizând reformularea art.3 și 4, în sensul înlocuirii avizului de însoțire a mărfii cu documentul de transport specific tipului de transport efectuat, eliminarea din textul art.5 a măsurii de confiscare a produselor și a măsurii de suspendare a activității persoanelor fizice sau juridice care dețin marfa, pentru o perioadă de la 1 lună  la 6 luni, măsurile fiind considerate, în expunerea de motive, disproporționate în raport cu gravitatea faptei, precum și stabilirea mai clară, la art.6, a instituțiilor care aplică sancțiunea prevăzută în Legea nr.108/2014 și a persoanelor fizice sau juridice care efectuează transportul și sunt potențialii contravenienți. 
În conformitate cu prevederile art.61 și 63 din Regulamentul Camerei Deputaţilor, membrii  Comisiei pentru agricultură, silvicultură, industrie alimentară și servicii specifice și ai Comisiei juridice, de disciplină și imunități au examinat proiectul de lege, sus menţionat, în şedinţe separate. 
Membrii Comisiei pentru agricultură, silvicultură, industrie alimentară și servicii specifice au examinat proiectul de lege în ședința din 29 august 2018. La lucrările comisiei si-au înregistrat prezenta un număr de 23 de deputați, din totalul de 24 membri ai acesteia.
Membrii Comisiei juridice, de disciplină și imunități au examinat proiectul de lege în ședința din 18 septembrie 2018. La lucrările Comisiei deputații au fost prezenți conform listei de prezență.
La dezbateri a participat ca invitat, în conformitate cu prevederile art. 55 din Regulamentul Camerei Deputaţilor, domnul Claudiu Sorin Roșu Mareș, secretar de stat în cadrul Ministerului Agriculturii și Dezvoltării Rurale.
În urma examinării proiectului de lege şi a opiniilor exprimate de către membrii celor două comisii, s-a hotărât, cu majoritate de voturi, să supună plenului Camerei Deputaţilor spre dezbatere şi adoptare proiectul de Lege pentru modificarea Legii nr.108/2014  privind transportul rutier de produse agricole vegetale pe drumurile publice, cu amendamentele admise redate în anexa care face parte din prezentul raport..
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,
Alexandru STĂNESCU
	PREȘEDINTE,
Nicușor HALICI

	
SECRETAR,
Dan CIOCAN
	
SECRETAR,
Aida-Cristina CĂRUCERU






 Consilier parlamentar, Anton Păştinaru                                 Consilier parlamentar, Andreea Sîrbu

Anexă 
I. AMENDAMENTE ADMISE 

În urma dezbaterilor, Comisiile propun adoptarea proiectului de lege cu următorul amendament: 	
	Nr. crt.
	Text legea nr.108/2014
	Text Senat
	Text propus de Comisie
(autorul amendamentului)
	Motivarea amendamentelor

	0
	1
	2
	3
	4

	1. 
	
	LEGE
pentru modificarea Legii nr.108/2014 privind transportul rutier de produse agricole vegetale pe drumurile publice

	Nemodificat 
	

	2. 
	
	Art. I. – Legea nr.108/2014 privind transportul rutier de produse agricole vegetale pe drumurile publice, publicată în Monitorul Oficial al României, Partea I, nr.523 din 14 iulie 2014, se modifică după cum urmează:

	Nemodificat 
	

	3. 
	

b)aviz de însoţire a mărfii - document care însoţeşte produsele agricole vegetale în timpul transportului şi conţine informaţii privind locul de încărcare şi locul de descărcare a mărfii.

	1. La articolul 2, litera b) va avea următorul cuprins: 
     „b) documentul de transport corespunzător tipului de transport efectuat -  avizul de expediție a mărfurilor, în cazul efectuării transportului rutier în cont propriu de mărfuri sau scrisoarea de transport – C.M.R., în cazul efectuării transportului rutier contra cost de mărfuri, în conformitate cu prevederile Ordonanței Guvernului nr. 27/2011 privind transporturile rutiere, cu modificările și completările ulterioare;”

	1. - Nemodificat 
	

	4. 
	
Articolul 3
(1)Produsele agricole vegetale obţinute după recoltare, provenite din exploataţiile agricole, se transportă de la punctele de recoltare la spaţiile de depozitare proprii ale exploataţiilor agricole în cauză cu avizul de însoţire a mărfii, fără ca vehiculele folosite în acest scop să deţină tichet de cântar.


(2)Produsele agricole vegetale obţinute după recoltare de pe teritoriul exploataţiilor agricole se transportă direct de la punctele de recoltare la bazele de recepţie/depozitare ale unităţilor de procesare, fără tichetul de cântar, cu condiţia însoţirii vehiculului cu o copie a contractului încheiat între producătorul agricol şi procesatorul în cauză şi cu avizul de însoţire a mărfii.


(3)Produsele agricole vegetale obţinute după recoltare pe teritoriul exploataţiilor agricole se transportă de la punctele de recoltare la alte spaţii de depozitare decât cele proprii exploataţiei agricole sau la alte puncte de descărcare autorizate în vederea depozitării sau comercializării, în limita unei distanţe de maximum 70 km de la locul de încărcare, cu avizul de însoţire a mărfii, fără ca vehiculele să deţină tichetul de cântar.

	2. Articolul 3 va avea următorul cuprins:
      „Art.3. – (1) Produsele agricole vegetale obținute după recoltare, provenite din exploatațiile agricole, se pot transporta de la punctele de recoltare la spațiile de depozitare proprii ale exploatațiilor agricole în cauză fără a deține tichet de cântar, cu condiția existenței la bordul vehiculului rutier a documentului de transport corespunzător tipului de transport efectuat.
        (2) Produsele agricole vegetale obținute după recoltare de pe teritoriul exploatațiilor agricole se pot transporta  direct de la punctele de recoltare la bazele de recepție/depozitare ale unităților de procesare, fără a deține tichet de cântar, cu condiția existenței la bordul vehiculului rutier a copiei contractului încheiat între producătorul agricol și procesatorul în cauză și a documentului de transport corespunzător tipului de transport efectuat. 
        (3) Produsele agricole vegetale obținute după recoltare pe teritoriul exploatațiilor agricole se pot transporta de la punctele de recoltare la alte spații de depozitare decât cele proprii exploatației agricole sau la alte puncte de descărcare autorizate în vederea depozitării sau comercializării, în limita unei distanțe de maximum 70 km de la locul de încărcare, fără a deține tichet de cântar, cu condiția existenței la bordul vehiculului rutier a documentului de transport corespunzător tipului de transport efectuat.
     (4) Operațiunile de transport prevăzute la alin.(1)-(3) se efectuează cu respectarea masei totale maxime admise, maselor maxime admise pe axe și/sau a masei totale maxime autorizate.”

	2.  - Nemodificat 
	

	5. 
	
Articolul 4
Transportul produselor agricole vegetale obţinute după recoltare pe teritoriul exploataţiilor agricole, de la punctele de recoltare la alte spaţii de depozitare decât cele proprii exploataţiei agricole sau la alte puncte de descărcare autorizate în vederea depozitării sau comercializării, pe distanţe mai mari de 70 km de la locul de încărcare, va fi însoţit de documentele legale specifice transportului, de avizul de însoţire a mărfii şi de tichetul de cântar.

	3. Articolul 4 va avea următorul cuprins:
      „Art.4. – Transportul produselor agricole vegetale obținute după recoltare pe teritoriul exploatațiilor agricole, de la punctele de recoltare  la alte spații de depozitare decât cele proprii exploatației agricole sau la alte puncte de descărcare autorizate în vederea depozitării sau comercializării, pe distanțe mai mari de 70 km de la locul de încărcare, va fi însoțit de documentele de transport corespunzătoare tipului de transport efectuat și de tichetul de cântar.” 

	3. – Nemodificat 
	

	6. 
	
Articolul 5
Constituie contravenţii şi se sancţionează după cum urmează:
a)nerespectarea prevederilor art. 3 şi 4, cu amendă de la 10.000 lei la 50.000 lei, aplicată persoanelor fizice sau persoanelor juridice care deţin marfa în cauză pe parcursul transportului, precum şi suspendarea activităţii, pe o perioadă de o lună la 6 luni, în cazul persoanelor juridice, şi confiscarea produselor agricole vegetale supuse contravenţiei;
b)nerespectarea obligaţiei conducătorilor auto de a deţine la bordul vehiculelor, pe perioada transportului, documentele legale specifice transportului, avizul de însoţire a mărfii, precum şi tichetul de cântar, după caz, cu amendă de la 1.000 lei la 5.000 lei aplicată conducătorului auto.

	4. Articolul 5 va avea următorul cuprins:
       „Art.5. – Constituie contravenție efectuarea transportului rutier fără existența la bordul vehiculului rutier, în vederea prezentării organelor de control, a copiei contractului prevăzut la art.3 alin.(2), încheiat între producătorul agricol și procesatorul în cauză, și se sancționează cu amendă de la 1.000 lei la 2.000 lei, aplicată întreprinderii de transport rutier în cont propriu sau operatorului de transport rutier care efectuează transportul sau, după caz, conducătorului auto, în cazul în care acesta nu este angajat al unei întreprinderi de transport rutier în cont propriu sau al unui operator de transport rutier.”

	4. – Nemodificat 
	

	7. 
	
Articolul 6
Constatarea contravenţiilor şi aplicarea sancţiunilor prevăzute la art. 5 se fac de către persoanele împuternicite din cadrul instituţiilor cu atribuţii privind regimul transporturilor rutiere pe drumurile publice din România.

	5. Articolul 6 va avea următorul cuprins:
       „Art.6. – Constatarea contravenției și aplicarea sancțiunii prevăzute la art.5 se fac de către personalul cu atribuții de control din cadrul Inspectoratului  de Stat pentru Controlul în Transportul rutier din subordinea Ministerului Transporturilor, precum și de către ofițerii și/sau agenții de poliție din cadrul Poliției Române care au calitatea de polițiști rutieri, după caz.”

	5. – Nemodificat 
	

	8. 
	
Articolul 7
Contravenţiilor prevăzute la art. 5 le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.

	6. Articolul 7 va avea următorul cuprins:
       „Art.7. – (1) Contravenției prevăzute la art.5 îi sunt aplicabile dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificări și completări prin Legea nr.180/2002, cu modificările și completările ulterioare.
       (2) Contravenientul poate achita, pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute la art.5, agentul constatator făcând mențiune despre această posibilitate în procesul-verbal.”  
	6. Articolul 7 se modifică și va avea următorul cuprins:
  (1) – Nemodificat 








    (2) Contravenientul poate achita, pe loc sau în termen de cel mult 15 zile de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute laart.5, agentul constatator făcând mențiune despre această posibilitate în procesul-verbal.”   

Autor:
Deputat PMP – Ionuț Simionca

Aprobat:
Comisia pentru agricultură
Comisia juridică, de disciplină și imunități
	










Pentru corelare cu prevederile Ordonanței Guvernului nr. 2/2001.

	9. 
	Articolul 8
La data intrării în vigoare a prezentei legi, la litera d) a articolului 1 din Hotărârea Guvernului nr. 1.373/2008 privind reglementarea furnizării şi transportului rutier de bunuri divizibile pe drumurile publice din România, publicată în Monitorul Oficial al României, Partea I, nr. 749 din 6 noiembrie 2008, cu modificările şi completările ulterioare, liniuţa a 5-a se abrogă.
	Art.II. – La data intrării în vigoare a prezentei legi, la lit.d) a art.1 din Hotărârea Guvernului  nr. 1.373/2008 privind reglementarea furnizării și transportului rutier de bunuri divizibile pe drumurile publice din România, publicată în Monitorul Oficial al României, Partea I, nr.749 din 6 noiembrie 2008, cu modificările și completările ulterioare, după liniuța a 7-a se introduce o nouă liniuță, cu următorul cuprins:
    - exploatări agricole sau depozite de produse agricole.”  
	Art.II. – Nemodificat 

